*Meno a priezvisko (prípadne názov ZO ), adresa*

Vážený pán predseda vlády SR Róbert Fico,

tento list považujte za **prejav občianskej nespokojnosti** s tým, že vláda SR a Národná rada Slovenskej republiky dlhodobo ignorujú problémy nepedagogických zamestnancov v školstve a neriešia naše neprimerane nízke platové ohodnotenie.

Od 1. septembra 2016 dôjde k zvýšeniu tarifných platov pedagogických a odborných zamestnancov o 6 %. Podporujeme záväzok vlády na zatraktívnenie učiteľského povolania a s tým spojené zlepšenie finančného ohodnotenia ich náročnej a dôležitej práce. **Sme však rozhorčení tým, že ste neakceptovali zásadné pripomienky KOZ SR a OZ pracovníkov školstva a vedy na Slovensku k návrhu novely zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme, a to požiadavku na valorizáciu platových taríf všetkých zamestnancov od 1. 9. 2016 o 6 %.**

My, nepedagogickí zamestnanci, sme podstatnou súčasťou života školy. Vytvárame nevyhnutné podmienky pre zdravý vyučovací proces a zabezpečujeme požadované služby pre riadnu prevádzku škôl a školských zariadení. Napriek tomu v školstve už dlhodobo tvoríme slovenskú pracujúcu chudobu. Za odpracovaných 7,5 hodiny denne dostaneme mesačnú mzdu na úrovni týždenného príjmu porovnateľného kolegu z vyspelých krajín Európskej únie. Pri odchode na starobný dôchodok za odpracovaných 40 a viac rokov dostaneme často dôchodok nižší ako občan, ktorý nepracoval vôbec. Absurdné je najmä to, že tabuľka upravujúca naše platové tarify, tzv. základná, sa začína na úrovni 280,50 €, čo je o 124,50 € menej ako je úroveň minimálnej mzdy! Dorovnávanie našich platov na úroveň minimálnej mzdy nepovažujeme za dostatočné ani správne riešenie, keďže takýmto spôsobom sa stierajú zákonom stanovené koeficienty medzi jednotlivými platovými stupňami. Žiadne doteraz vybojované zvýšenie našich platov sme tak prakticky vôbec nepocítili. Takto sme my, nepedagogickí zamestnanci v školstve, už mnoho rokov klamaní a využívaní.

Vážený pán premiér, nevieme, čo Vás vedie k tomu, aby ste do pracovných kolektívov v školách vnášali ešte väčší nepokoj a rozhorčenie. **My, občania, zamestnanci školstva, už nechceme, aby ste nás ďalej rozdeľovali! Chceme solídne pracovať a slušne žiť!**

Uvedomujeme si obmedzené možnosti štátneho rozpočtu, avšak upozorňujeme na to, že finančná situácia nás, nepedagogických zamestnancov v školstve, je ďalej neúnosná! Žiadame Vás preto, aby boli akceptované zásadné pripomienky KOZ SR a OZ pracovníkov školstva a vedy na Slovensku týkajúce sa zvýšenia platov nepedagogických zamestnancov od 1. 9. 2016. v skrátenom legislatívnom konaní v NR SR k novele vyššie uvedeného zákona. Zároveň Vás žiadame, aby ste v krátkom čase vyčlenili dostatočné finančné prostriedky umožňujúce úpravu našej tarifnej tabuľky tak, aby začínala minimálnou mzdou, od ktorej sa budú ďalej odvíjať ďalšie platové stupne a triedy. **Veríme, že ako predseda vlády tejto krajiny si uvedomíte dôležitosť našej práce a pomôžete nám zlepšiť naše nedôstojné platové ohodnotenie.**

S pozdravom,

*meno zamestnanca (prípadne meno predsedu ZO) a podpis*